《丘林诸君以春雪三绝见寄走赋长句奉酬》
宋代·苏颂

彼美春工用意多，剪裁琼蕊缀庭柯。
妍辞重识梁园赋，寡和还庭郢国歌。
莫叹馀花皆惨悴，共看修柏自婆娑。
尊前谩爱风光好，不见山阴泛棹过。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。